b'\n_START_ARTICLE_\nKarl Marx-ordenen\n_START_PARAGRAPH_\nKarl Marx-ordenen var den vigtigste orden i Deutsche Demokratische Republik (DDR) ("\xc3\x98sttyskland"). Ordenen blev grundlagt 5. maj 1953 p\xc3\xa5 135-\xc3\xa5rsdagen for Karl Marx\' f\xc3\xb8dsel efter anbefaling af Ministerrat der DDR. Karl Marx-ordenen havde \xc3\xa9n klasse. Den blev givet til personer, virksomheder, organisationer og milit\xc3\xa6re grupper for ekseptionel fortjeneste i forhold til ideologi, kultur, \xc3\xb8konomi og andet. Modtagere af ordenen fik ogs\xc3\xa5 20.000 Mark. Borgere fra andre lande kunne ogs\xc3\xa5 blive tildelt ordenen._NEWLINE_Ordenstegnet bestod af en r\xc3\xb8demaljeret femtakket stjerne i guld. I midten af medaljongen fandtes et reliefportr\xc3\xa6t af Karl Marx. Stjernen var lagt p\xc3\xa5 en egekrans. Ordenstegnet var oph\xc3\xa6ngt i et r\xc3\xb8dt b\xc3\xa5nd._NEWLINE_Uddelingen af Karl Marx-ordenen oph\xc3\xb8rte, da DDR blev tilsluttet Forbundsrepublikken Tyskland og dermed oph\xc3\xb8rte med at eksistere i efter\xc3\xa5ret 1990.'